b'\n_START_ARTICLE_\nRegeringen Helle Thorning-Schmidt II\n_START_SECTION_\nBaggrund\n_START_PARAGRAPH_\nSocialistisk Folkeparti valgte d. 30. januar 2014 at udtr\xc3\xa6de af regeringen som f\xc3\xb8lge af  diskussionen om statens salg af aktier i DONG Energy til Goldman Sachs. Som f\xc3\xb8lge af SF\'s udtr\xc3\xa6delse m\xc3\xa5tte de tilbagev\xc3\xa6rende form\xc3\xa6nd for regeringspartierne, statsminister Helle Thorning-Schmidt (S) og _NEWLINE_\xc3\xb8konomi- og indenrigsminister Margrethe Vestager (R) danne en ny regering._NEWLINE_Regeringsgrundlaget forblev det samme selvom Socialistisk Folkeparti tr\xc3\xa5dte ud af regeringen. Regeringen formulerede dog en "erkl\xc3\xa6ring" med titlen "Flere job og bedre velf\xc3\xa6rd".\n_START_SECTION_\nRokaden i september 2014\n_START_PARAGRAPH_\nDa det den 30. august 2014 stod klart, at \xc3\xb8konomi- og indenrigsminister Margrethe Vestager (R) var udpeget som ny EU-kommis\xc3\xa6r efter Connie Hedegaard (K), skulle der v\xc3\xa6lges b\xc3\xa5de ny R-formand og ny \xc3\xb8konomi- og indenrigsminister._NEWLINE_Morten \xc3\x98stergaard blev uden modkandidater valgt af sin folketingsgruppe som ny politisk leder, og blev derfor den 2. september 2014 udpeget som ny \xc3\xb8konomi- og indenrigsminister. Benny Engelbrecht (S) blev ny skatteminister efter \xc3\x98stergaard.\n_START_SECTION_\nRokaden i oktober 2014\n_START_PARAGRAPH_\nDen 10. oktober blev der atter foretaget en regeringsrokade, da justitsminister Karen H\xc3\xa6kkerup (S) valgte at forlade regeringen til fordel for et job som administrerende direkt\xc3\xb8r i brancheorganisationen Landbrug & F\xc3\xb8devarer. Et omr\xc3\xa5de, som hun selv havde arbejdet med i hendes tid som f\xc3\xb8devareminister fra august til december 2013._NEWLINE_Besk\xc3\xa6ftigelsesminister Mette Frederiksen blev udpeget til ny justitsminister, og som hendes afl\xc3\xb8ser udpegede Helle Thorning-Schmidt den forhenv\xc3\xa6rende minister, Henrik Dam Kristensen til besk\xc3\xa6ftigelsesminister. Dam Kristensen var i perioden oktober 2011 til august 2013 transportminister under Thorning-Schmidt, og havde inden da siddet p\xc3\xa5 \xc3\xb8vrige ministerposter under Poul Nyrup Rasmussen, der gik af som statsminister i 2001.'